
[bookmark: _GoBack]На основу члана 138. став 1. Устава Републике Србије  („Службени гласник РС“ бр. 98/06) и члана 1. став 1. и члана 31. став 1. и став 2. Закона о Заштитнику грађана („Службени гласник РС“ бр. 79/2005 и 54/2007),  у поступку контроле законитости и правилности рада Републичког геодетског завода, Службе за катастар непокретности Лазаревац, покренутом  по притужби А.А.,  Заштитник грађана 

У Т В Р Ђ У Ј Е 
Републички геодетски завод, Служба за катастар непокретности Лазаревац, извршила је објављивање решења Службе бр. 952-02-4-1809/2017 од 19.08.2019. године, на интернет  страници Завода и на огласној табли органа,  пре него што су се стекли законски процесни услови којима је прописано када се сматра да достава на адреси наведеној у захтеву није могла бити извршена, чиме је повређено право А.А. да буде упозната са исходом поступка по поднетом захтеву и право да одлуку органа оспорава коришћењем правног средства.

На основу утврђених недостатака у раду, Заштитник грађана упућује Републичком геодетском заводу, Служби за катастар непокретности Лазаревац, следеће

П Р Е П О Р У К Е 
I
Републички геодетски завод, Служба за катастар непокретности Лазаревац, ће А.А., без одлагања, извршити уредну доставу решења Службе за катастар непокретности Лазаревац бр. 952-02-4-1809/2017 од 19.08.2019. године, у складу са важећим законским прописима.

II
Републички геодетски завод, Служба за катастар непокретности Лазаревац, ће у будућем раду вршити доставу одлука, у складу са важећим законским прописима.


III
Републички геодетски завод, Служба за катастар непокретности Лазаревац, упознаће све запослене у Служби са садржином наведене препоруке како би се спречили слични или исти пропусти у раду. 

Републички геодетски завод, Служба за катастар непокретности Лазаревац обавестиће Заштитника грађана, у року од 30 дана од дана пријема препоруке, о поступању по њој и приложиће доказ о уредној достави Решења 952-02-4-1809/2017 од 19.08.2019.


Р а з л о з и 

Заштитник грађана је дана 21.04.2020. године, примио притужбу А.А., у којој се исказује незадовољство радом и поступањем Републичког геодетског завода, Службе за катастар непокретности Лазаревац. 
У својој притужби А.А. наводи да је Служба за катастар непокретности у Лазаревцу незаконито поступала у предмету 952-02-4-1809/2017 од 19.08.2019. године због погрешног уписа заједничке својине у Листу непокретности број 3061 на пословном објекту који се налази на КП број 1758 КО Лазаревац, те да ни њој, али ни њеном заступнику Б.Б., адвокату из Београду није достављено другостепено решење Републичког геодетског завода 06 број 952-02-23-1025/2018  од 08.08.2020. године и решење  Републичког геодетског завода, Службе за катастар непокретности Лазаревац, број 952-02-4-1809/2917 од 19.08.2019, које је донето у поновном поступку пред првостепеним органом, које је постало правноснажно 02.09.2019. године,  што је имало за последицу да притужиља буде упозната са исходом поступка по поднетом захтеву и повреду права на коришћење правног средства. 
Након примљене притужбе Заштитник грађана је актом дел. бр. 14548 од 29.04.2020. године покренуо поступак контроле рада Републичког геодетског завода, Службе за катастар непокретности Лазаревац, од које је затражено изјашњење о свим чињеницама и околностима значајним  за оцену   правилности и законитости поступања органа у конкретном случају. Од органа је посебно затражено да Заштитнику грађана достави доказ о уредно извршеној достави решења. 
Из изјашњења Републичког геодетског завода, Службе за катастар непокретности Лазаревац, од 11. 5. 2020.г. произилази да је првостепено решење број 952-02-4-1809/2917 од 19.08.2019. године, послато пуномоћнику странке А.А., адв. Б.Б.из Београда, на назначеној адреси, али да се пошиљка вратила са назнаком поште да је прималац отпутовао, након чега је дана 23.08.2019. године, решење истакнуто на интернет страници Републичког геодетског завода и на огласној табли органа. 
У прилогу изјашњења достављена је копија решења 952-02-4-1809/2017 од 19.08.2019. године, копија коверте са назнаком да је прималац отпутовао као и копије извештаја о приспећу пошиљке и копија обавештења. 
Заштитник грађана је актом дел. бр. 16378 од 19 05.2020. године и актом дел. бр. 20162 од  17.06.2020. године, од Службе за катастар непокретности Лазаревац, затражио додатно изјашњење са захтевом за достављање доказа да је лично достављање, пуномоћнику адв. Б.Б. из Београда, извршено у складу са правилима општег управног поступка.  
Поступајући по налогу Заштитника грађана СКН Лазаревац актом  број 952-080-41747/2020 од 22.05.2020. године, навела је да је ЈП Пошта Србије преузела решење 952-02-4-1809/2917 дана 21.08.2020. године, те да је на враћеној коверти на  првој страни поштански службеник навео да је прималац адвокат (кога је странка овластила да  га у наведеној ствари заступа) отпутовао (а да исти никог није овластио да у одсуству у његово име преузима препоручене пошиљке), те да, с обзиром на околност да се са сигурношћу није могло утврдити када ће адвокат допутовати, а како су рокови за поступање у управним предметима одређени Законом о државном премеру и катастру,  Служба за катастар непокретности  Лазаревац је поступила сходно члану  78. став 1. и став. 2. Закона о општем управном поступку и извршила јавно достављање писмена а које се састоји од објављивања на интернет страници и огласној табли органа. 
Након спроведеног поступка контроле Заштитник грађана констатује да Служба за катастар непокретности Лазаревац, пре истицања решења Службе бр. 952-02-4-1809/2017 од 19.08.2019. године, на интернет страници и на огласној табли органа, није правилно поступила по одредбама Закона о поступку уписа у катастар непокретности и водова     ("Сл. гласник РС", бр. 41/2018, 95/2018 и 31/2019), јер је, у делу који се односи на лично достављање, пропустила да примени одредбе Закона о општем управном поступку. 
Чланом 39. став 3. Закона о поступку уписа у катастар непокретности и водова                        ("Сл. гласник РС", бр. 41/2018, 95/2018 и 31/2019), који је био на снази у време покушане доставе предметног решења, прописано је да се одлука доставља јавним саопштењем на интернет страници Завода и истовремено се истиче на огласној табли надлежне Службе, ако је адреса пребивалишта, односно боравишта, односно седишта странке непозната или ако достава на адресу наведену у захтеву није могла бити извршена. У том случају сматра се да је решење достављено протеком рока од осам дана од дана истицања на интернет страници Завода и огласној табли надлежне Службе. 
Процена испуњености услова за јавним саопштењем одлуке на интернет страници Завода и на огласној табли надлежне Службе, односно оцена да, као што је чланом 39. став 3. Закона наведено, достава на адресу наведену у захтеву није могла бити извршена, није препуштена слободној оцени службеника већ подлеже примени општих и посебних одредба Закона о општем управном поступку. 
Чланом 3. Закона о општем управном поступку ( „Сл. гласник РС“, бр. 18/2016 и 95/2018), прописано је да се овај закон примењује на поступање у свим управним стварима. Поједина питања управног поступка могу посебним законом да се уреде само ако је то у појединим управним областима неопходно, ако је то у сагласности са основним начелима одређеним овим законом и не смањује ниво заштите права и правних интереса странака зајемчених овим законом. 
Посебним одредбама Закона о општем управном поступку, прописано је када се сматра да достава писмена на адресу наведену у захтеву није могла бити извршена.
Чл. 75. тач. 5. и 6. Закона о општем управном поступку прописано је да ако службено лице органа или поштански оператор (достављач) не затекне примаоца писмена на адреси на којој је требало да му се уручи писмено, достављач ће поново покушати доставу у року од 24 сата. Ако се прималац писмена поново не затекне на адреси на којој је требало да му се уручи писмено, достављач о томе сачињава белешку и потом оставља обавештење на месту на коме је писмено требало да буде уручено, у коме назначава лично име примаоца, податке којим се писмено идентификује, просторију унутар органа у којој писмено може да се преузме, рок у коме се преузимање може извршити и датум када је обавештење остављено. Сматра се да је лично достављање извршено када истекне 15 дана од кад је обавештење остављено на месту на коме је писмено требало да буде уручено. 
Након што је сагледао све чињенице и околности,  Заштитник грађана је утврдио да  је у конкретном случају решење 952-02-4-1809/2017 од 19.08.2019. године, објављено на интернет страници Завода и на огласној табли органа, пре него што су се стекли законски услови прописани члана 75. Закона о општем управном поступку. 
Напред наведено утврђено је на основу изјашњења Службе за катастар непокретности Лазаревац, копије повратница коверте Ѕ7 (ЗУП/лично), копије извештаја о приспећу пошиљке и копије обавештења од 21.08.2019. године. У конкретном случају на доставници од 21.08.2020. године  назначена је само напомена достављача да је достава покушана 22.08.2019. године, и да је прималац отпутовао, није назначено када је покушана друга достава, у обавештењу и извештају о приспећу пошиљке, који су не потписани од стране достављача, није наведено када ће бити покушана поновна достава, просторија унутар органа у којој писмено може да се преузме, рок у коме се преузимање може извршити и датум када је обавештење и извештај остављен. 
Како достављање предметног решења, с обзиром да прималац није био затечен на адреси на којој је писмено требало да му буде уручено,  није било у складу са чланом 75. став 5. Закона о општем управном поступку, то није било законског основа за доставу сходно  члану 78. став 1. и 2. Закона о општем управном поступку, односно јавно достављање писмена објављивањем на интернет страници Завода и на огласној табли Службе за катастар непокретности Лазаревац.  
Околност, како у свом изјашњењу наводи СКН Лазаревац  да се са сигурношћу није могло утврдити када ће адвокат допутовати, те да су рокови за поступање у управним предметима одређени Законом о државном премеру и катастру  не могу се прихватити као довољан разлог за поступање у складу са чланом 78.  став 1. и став 2. Закона о општем управном поступку, тим пре што лично достављање није било у складу са законом. 
Поступајући на наведени начин, Служба за катастар непокретности Лазаревац прекршила је законску обавезу да у складу са одредбама Закона о општем управном поступку изврши лично достављање решења бр. 952-02-4-1809/2017 од 19.08.2019. године, чиме је А.А. онемогућила да буде упозната са исходом поступка по поднетом захтеву и право да одлуку органа оспорава коришћењем правног средства. Обавеза оваквог поступања се односи и на одлуке које другостепени орган достави првостепеном органу ради уручења учесницима у поступку. 
На основу утврђених чињеница и околности, Заштитник грађана је, применом  члана 31. став 2. Закона о заштитнику грађана, дао препоруке Републичком геодетском заводу, Служби за катастар непокретности Лазаревац у циљу отклањања утврђеног пропуста, унапређења рада управе и спречавања сличних пропуста у будућности. 
 

                                                                            ЗАМЕНИЦА ЗАШТИТНИКА ГРАЂАНА
                                                                                                            
                                                                                        др Наташа Тањевић

Доставити:
-Републичком геодетском заводу, Служби за катастар непокретности Лазаревац
-притужиоцу

